钦定古今图书集成/明伦汇编/闺媛典/第206卷 > 齐潮妻王氏
## 钦定古今图书集成/明伦汇编/闺媛典/第206卷 > 齐潮妻王氏

按《会稽县志》：“王氏，齐潮妻。年十八归潮。潮入赀为郎，
将行谒选，妇以梦不吉，请无往，潮不听。氏请从行，偕
至润州。潮病亟，氏刲股投药，默祷以进。时姑老家居，
一子方三岁，又娠在腹。潮执氏手，以老穉嘱氏啮指
誓不相负。俄而潮亡，氏年二十一，拊尸哭踊，哀动邻
舟。治棺殓，经纪丧事。还越，以祖墓岁久不辨昭穆，更”
卜地营葬，亲畚筑焉。氏既年少子弱，宗之豪强，睨其
遗产，时撼诱之。氏乃引刀呼天，断手指，血淋漓以示
曰：“有他志者如此指。”豪谋遂寝。事姑尽孝养，相依晨
夕如形影。晚屏荤食，持斋诵佛勿辍。有请礼塔入寺
者，则云：“佛在是，无用他求。”年七十有五卒。祭酒陶望龄为之传。